《拟古九首 其二》
明代·胡翰

白马谁家子，翩翩新少年。宝带千金裘，鞍垂两櫜鞬。

五侯争驰鞚，七族莫比肩。来往长杨间，捷出飞鸟先。

朝从羽林猎，夜展秦楼筵。前楹列庭实，中庖具珍鲜。

赵女舞双袖，吴姬调七弦。张急调高起，酒尽意弥坚。

恨无美人赠，中激壮士肝。睽离各自爱，重来还复然。

作者简介：胡翰，字仲申（一三o七至一三八一），一字仲子，浙江金华人。官衢州府教授。洪武乙酉纂修元史书成，赐白金文绮，辞归卜居长山之阳，学者称曰长山先生。工书，王世贞国朝名贤遗墨，有其书迹。卒年七十五。《宾州续稿》、《金华先民传》.